કેટલાક લોકો એવું માને છે કે એક હજાર અને પાંચસોની નોટોને ચલણમાંથી રદ કરવાના નિર્ણયને તેમનું સમર્થન ન હતું. એ એક એવો આર્થિક નિર્ણય હતો જેનો સામાજિક પ્રભાવ ઘણો વધારે હતો. અલબત્ત, એ નિર્ણયને સામાન્ય જનતાનું અદ્ભુત સમર્થન મળ્યું, પણ અનેક ક્ષેત્રોમાં આજે પણ તેની વિપરીત અસરો જોવા મળે છે. એ જ રીતે ડિજિટલ લેવડ-દેવડનો સંબંધ સામાન્ય નાગરિકના આર્થિક સશક્તિકરણ સાથે જોડાયેલ હોવાથી અરવિંદ સુબ્રહ્મણ્યમ્ આ બાબતમાં ક્યારેય બહુ ઉત્સાહિત ન હતા. એટલું જ નહીં આ અંગે તેમણે હંમેશાં સંયમિત ભાષામાં પ્રતિભાવ આપ્યા હતા. બેન્કોના કામકાજ અંગે પણ તેમની માન્યતા અને રિઝર્વ બેન્કની માન્યતા વચ્ચે તફાવત રહેતો. આ બધા મુદ્દાઓ આર્થિક બાબતોમાં સરકારના વલણ સાથે તેમની મતભિન્નતાના સંકેત આપે છે.